钦定古今图书集成/明伦汇编/氏族典/第294卷 > 方震孺
## 钦定古今图书集成/明伦汇编/氏族典/第294卷 > 方震孺

按《明外史方震孺传》：“震孺，字孩未，寿州人。万历四十
一年进士。除沙县知县，举卓异，征授御史。熹宗嗣位，
极陈贪吏之害。天启元年，巡视南城。中官刘朝被讼，
魏忠贤为请，震孺不从，忠贤大恨。辽阳破，远近震惊，
文武将吏畏，出关无一骑东者，震孺独慷慨请犒师，
以六月出关，延见将士，人人慰劳，军民感悦。八月，遂”
有监军、巡按之命。主事徐大化者，知忠贤恶之，承风
力诋震孺。都御史邹元标保持之，乃得请告去。五年，
忠贤党御史郭兴治，诬劾其按辽时赃私，遂逮下诏
狱。法司议绞。忠贤憾不置，诬与刘铎交通，共为咒诅，
竟坐大辟。会皇子生，获免，得遣戍。庄烈帝嗣位，释还。
崇祯八年，流贼犯寿州，震孺倡士民固守，城获全。久
之，用为岭西参议。十六年擢右佥都御史，巡抚广西。
京师陷，震孺即率师勤王。马士英惮之，敕还镇。震孺
竟忧愤而卒。

===方国儒===按《明外史方国儒传》：“国儒，字道醇，歙县人。四岁失父，
奉母以孝闻。天启元年举于乡。崇祯间授保康知县。
七年正月，贼至，国儒率乡兵出御，力不支，败走，城遂
陷。亡何，贼退，国儒还入城。逾月复至，督吏民固拒。贼
至益众，城复陷。国儒被执，大骂，身中七刀死。是年贼
陷竹溪，训导王绍正遇害。”